Rakshit Shetty: ಹೊಸ ಸಿನಿಮಾದ ಕೆಲಸದ ಮೇಲೆ ಗೋವಾ ಸೇರಿಕೊಂಡ ರಕ್ಷಿತ್ ಶೆಟ್ಟಿ..! ಸ್ಯಾಂಡಲ್ವುಡ್ ಸಿಂಪಲ್ ಸ್ಟಾರ್ ತಮ್ಮ ಸಿನಿಮಾ ಅಂದ್ರೆ ಸಾಕು ಯಾರ ಕೈಗೂ ಸಿಗದಂತೆ ಮಾಯವಾಗಿ ಬಿಡುತ್ತಾರೆ. ಅದರಲ್ಲೂ ಚಿತ್ರದ ಸ್ಕ್ರಿಪ್ಟ್ ಕೆಲಸ ಆರಂಭವಾಗುತ್ತಿದ್ದಂತೆಯೇ ತಿಂಗಳು ಗಟ್ಟಲೆ ಕಾಣಿಸಿಕೊಳ್ಳುವುದೇ ಇಲ್ಲ. ಸಿನಿಮಾಗೆ ಕತೆ ಬರೆಯಲು ಸೂಕ್ತ ಜಾಗ ಹುಡುಕಾಟದಲ್ಲಿ ತೊಡಗುತ್ತಾರೆ. ಈ ಹಿಂದೆ ಸಹ ಅವರ ಸಿನಿಮಾಗಳ ಕತೆ ಬರೆಯವ ಕೆಲಸ ಆರಂಭವಾದ ಕೂಡಲೇ ಯಾವುದೋ ದೂರದ ಸ್ಥಳಕ್ಕೆ ಹೋಗಿ ಅಲ್ಲಿ ಚಿತ್ರಕ್ಕೆ ಕತೆ ಬರೆಯಲಾರಂಭಿಸಿದ್ದರು. ಇನ್ನು ಅವನೇ ಶ್ರೀಮನ್ನಾರಾಯಣ ಸಿನಿಮಾ ಪ್ರಕಟಿಸಿದ ಮೇಲಂತೂ ರಕ್ಷಿತ್ ಯಾರ ಕೈಗೂ ಸಿಗದಂತೆ ತಮ್ಮನ್ನ ತಾವು ಒಂದು ಕಡೆ ಬಂಧಿಸಿಟ್ಟುಕೊಂಡಿದ್ದರು. ಇದೇ ಕಾರಣಕ್ಕೆ ಆಗ ಸಾಕಷ್ಟು ಮಂದಿಗೆ ರಕ್ಷಿತ್ ಅವ್ ಮೇಲೆ ಸಿಟ್ಟು ಬಂದಿತ್ತು. ಯಾವಾಗ ನೋಡಿದರೂ ಬ್ಯುಸಿ ಅಂತಾರೆ, ಸಿಗೋದೆ ಇಲ್ಲ ಅಂತೆಲ್ಲ ಹೇಳುತ್ತಾರೆಂದು ಬೇಸರಗೊಂಡಿದ್ದರು. ಈಗಲೂ ಸಹ ರಕ್ಷಿತ್ ತಮ್ಮ ಮುಂದಿನ ಸಿನಿಮಾದ ಕೆಲಸದ ಮೇಲೆ ಗೋವಾಗೆ ಹೋಗಿದ್ದಾರೆ. ಅಲ್ಲಿಗೆ ಹೋಗುವಾಗ ದಾರಿಯಲ್ಲಿ ಉತ್ತರ ಕರ್ನಾಟಕದ ಖಾದ್ಯಗಳನ್ನು ಸವಿಯುತ್ತಾ, ಅದರ ಬಗ್ಗೆ ತಮ್ಮ ಸಾಮಾಜಿಕ ಜಾಲತಾಣದಲ್ಲಿ ಪೋಸ್ಟ್ ಮಾಡಿದ್ದಾರೆ. Fav Uttara Karnataka food. Guess the place pic.twitter.comG8t0jPnJYH ರಕ್ಷಿತ್ ತಮ್ಮ ಮುಂದಿನ ಸಿನಿಮಾ ರಿಚ್ಚಿಗಾಗಿ ಈಗ ಗೋವಾ ತಲುಪಿದ್ದಾರೆ. ಈ ಸಿನಿಮಾ ಸ್ಕ್ರಿಪ್ಟ್ ಕೆಲಸಕ್ಕಾಗಿ ಗೋವಾಗೆ ಹೋಗಿರುವುದಾಗಿ ರಕ್ಷಿತ್ ಇನ್ಸ್ಟಾಗ್ರಾಂನಲ್ಲಿ ಪೋಸ್ಟ್ ಮಾಡಿದ್ದಾರೆ. ಜೊತೆಗೆ ಒಂದು ಸುಂದರವಾಗಿ ಫೋಟೋವನ್ನೂ ಹಂಚಿಕೊಂಡಿದ್ದಾರೆ. ಇನ್ನು ರಕ್ಷಿತ್ ಶೆಟ್ಟಿ ಉಳಿದವರು ಕಂಡಂತೆ ಸಿನಿಮಾದಲ್ಲಿ ರಿಚ್ಚಿ ಪಾತ್ರದ ಮೂಲಕವೇ ಪ್ರೇಕ್ಷಕರಿಗೆ ಹತ್ತಿರವಾಗಿದ್ದು. ಈ ಕಾರಣದಿಂದಾಗಿ ಈ ಚಿತ್ರದ ಬಗ್ಗೆ ಪ್ರೇಕ್ಷಕರಿಗೆ ಸಾಕಷ್ಟು ನಿರೀಕ್ಷೆ ಇದೆ. ಇನ್ನು ರಿಚ್ಚಿ ಯಾವ ರೀತಿಯ ಸಿನಿಮಾ ಎಂದು ರಕ್ಷಿತ್ ಎಲ್ಲೂ ಬಹಿರಂಗಪಡಿಸಿಲ್ಲ. ಜೊತೆಗೆ ಇದು ಉಳಿದವರು ಕಂಡಂತೆ ಸಿನಿಮಾದ ಮುಂದುವರೆದ ಭಾಗ ಇರಬಹುದಾ ಎಂದೆಲ್ಲ ಊಹಿಸಲಾಗುತ್ತಿದೆ.ಸದ್ಯಕ್ಕೆ ರಿಚ್ಚಿ ಸಿನಿಮಾದ ಸ್ಕ್ರಿಪ್ಟ್ ಕೆಲಸ ಆರಂಭವಾಗಿದ್ದು, ಈ ಸಿನಿಮಾಗೆ ರಾಹುಲ್ ಆಯಕ್ಷನ್ ಕಟ್ ಹೇಳಲಿದ್ದಾರಂತೆ. ಈ ಸಿನಿಮಾದ ಕೆಲಸ ಅಕ್ಟೋಬರ್ನಿಂದ ಆರಂಭವಾಗಲಿದೆ ಎಂದು ಹೇಳಲಾಗುತ್ತಿದ್ದು, ಇದರ ಚಿತ್ರೀಕರಣ ಮಂಗಳೂರು, ಉಡುಪಿ ಹಾಗೂ ಗೋವಾದಲ್ಲಿ ನಡೆಸಲು ನಿರ್ಧರಿಸಿದೆಯಂತೆ ಚಿತ್ರತಂಡ.ಇನ್ನು ರಕ್ಷಿತ್ ಸದ್ಯ 777 ಚಾರ್ಲಿ ಸಿನಿಮಾದಲ್ಲಿ ಬ್ಯುಸಿಯಾಗಿದ್ದು, ಅದರ ಉಳಿದ ಭಾಗದ ಶೂಟಿಂಗ್ಗಾಗಿ ಎಲ್ಲ ತಯಾರಿ ನಡೆದಿದೆ. ಚಾರ್ಲಿ ನಿರ್ದೇಶಕ ಕಿರಣ್ ರಾಜ್, ಇತ್ತೀಚೆಗಷ್ಟೆ ಈ ಸಿನಿಮಾದ ಕುರಿತಾಗಿ ಅಪ್ಡೇಟ್ ನೀಡಿದ್ದರು. ಇದು ಮುಗಿದ ಕೂಡಲೇ ರಿಚ್ಚಿ ಸಿನಿಮಾದ ಕೆಲಸಗಳು ಆರಂಭವಾಗಲಿವೆಯಂತೆ.